**Δελτίο Τύπου**

Αθήνα, 23/5/2023

Την Κυριακή 28 Μαΐου 2023, από τις 9.30 έως τις 15.30, θα διεξαχθεί επιστημονική ημερίδα με τίτλο «Απόδραση στον Πολιτισμό», στο Μαράσλειο Διδασκαλείο, Μαρασλή 4, 10676 Αθήνα.

Η ημερίδα οργανώνεται στο πλαίσιο του ερευνητικού έργου «Ανάπτυξη μιας προηγμένης, καινοτόμου και state-of-the-art υποδομής ψηφιακών εκπαιδευτικών παιγνίων απόδρασης (escape games), για την προβολή της πολιτιστικής κληρονομιάς της χώρας, στην ελληνική και αγγλική γλώσσα». Σκοπός του έργου είναι η μελέτη και η δημιουργία πολιτισμικής εμπειρίας για αντιπροσωπευτικά πολιτισμικά τοπία της Ελλάδας (π.χ. Ελευσίνα, κ.α.) μέσω της υλοποίησης εκπαιδευτικών παιχνιδιών απόδρασης. Η προσέγγιση χαρακτηρίζεται από υψηλό βαθμό διάδρασης καθώς αξιοποιεί με παιγνιώδη και ελκυστικό τρόπο την εικονική περιήγηση του πολιτισμικού τοπίου ενός τόπου, ενσωματώνοντας στοιχεία και αναφορές σε αυτό που προκύπτουν από την ψηφιακή επεξεργασία των λογοτεχνικών κειμένων που αναφέρονται σε αυτόν.

Για την υλοποίηση της πρότασης συνεργάζονται οι φορείς:

* Το [Ινστιτούτο Τεχνολογίας Υπολογιστών και Εκδόσεων (ΙΤΥΕ) «Διόφαντος»](https://www.cti.gr) - συντονιστής του έργου, ερευνητικός φορέας με εμπειρία σε θέματα ανάπτυξης ψηφιακών παιγνίων, επεξεργασίας φυσικής γλώσσας και αξιοποίησης νέων τεχνολογιών στην εκπαίδευση
* Το [Εργαστήριο Περιβαλλοντικής Επικοινωνίας και Οπτικοακουστικής Τεκμηρίωσης (ΕΠΕΟΤ)](http://lecad.arch.uth.gr) του Τμήματος Αρχιτεκτόνων Μηχανικών του Πανεπιστήμιου Θεσσαλίας,  έμπειρος φορέας σε θέματα προσέγγισης πολιτισμικών χώρων αλλά και αξιοποίησης συστημάτων επαυξημένης και εικονικής πραγματικότητας
* Η εταιρεία πληροφορικής [ΑΠΟΠΛΟΥ ΙΚΕ](https://www.appoploo.com/) με εμπειρία σε ανάπτυξη έργων πληροφορικής και ειδικότερα σε εφαρμογές τόσο web based όσο και φορητών συσκευών αλλά και διαδραστικών εφαρμογών

Περισσότερα, καθώς και το πρόγραμμα της ημερίδας μπορείτε να βρείτε στον ιστοχώρο του έργου <http://escape.cti.gr/> (βλ. ΝΕΑ).

Η παρακολούθηση της ημερίδας θα είναι δωρεάν, εγγραφές θα γίνουν το πρωί της ίδιας ημέρας ενώ θα χορηγηθεί βεβαίωση παρακολούθησης.